b'\n_START_ARTICLE_\nStratosfera\n_START_PARAGRAPH_\nStratosfera\xc2\xa0\xe2\x80\x93 antrasis \xc5\xbdem\xc4\x97s atmosferos sluoksnis, esantis vir\xc5\xa1 troposferos ir po mezosfera. Stratosfer\xc4\x85 po 1902\xc2\xa0m. atrado pranc\xc5\xabz\xc5\xb3 meteorologas L\xc3\xa9on Teisserenc de Bort.\n_START_SECTION_\nCharakteristikos\n_START_PARAGRAPH_\nStratosfera driekiasi tarp 10\xc2\xa0km ir 50\xc2\xa0km auk\xc5\xa1\xc4\x8dio, i\xc5\xa1skyrus a\xc5\xa1igalius, kur ji prasideda apie 8\xc2\xa0km auk\xc5\xa1tyje. Jai b\xc5\xabdinga temperat\xc5\xabrin\xc4\x97 stratifikacija (susisluoksniavimas): \xc5\xa1iltesni sluoksniai vir\xc5\xa1uje, \xc5\xa1altesni \xc5\xbeemiau, tuo tarpu troposferoje atvirk\xc5\xa1\xc4\x8diai\xc2\xa0\xe2\x80\x93 temperat\xc5\xabra su auk\xc5\xa1\xc4\x8diu \xc5\xbeem\xc4\x97ja. \xc5\xa0i pasikeitimas atsiranda ties tropopauze, riba tarp troposferos ir stratosferos.\n_START_SECTION_\nTemperat\xc5\xabra\n_START_PARAGRAPH_\nStratosferos temperat\xc5\xabros vertikalus susisluoksniavimas atsiranda d\xc4\x97l ultravioletinio Saul\xc4\x97s spinduliavimo, kur\xc4\xaf sug\xc4\x97r\xc4\x99 vir\xc5\xa1utiniai sluoksniai \xc4\xaf\xc5\xa1yla. Vir\xc5\xa1utin\xc4\x97je stratosferos dalyje temperat\xc5\xabra apie 270 K (-3\xc2\xa0\xc2\xb0C), gali vir\xc5\xa1yti 0\xc2\xa0\xc2\xb0C. \xc5\xa0i riba vadinama stratopauze, po jos temperat\xc5\xabra mezosferoje did\xc4\x97jant auk\xc5\xa1\xc4\x8diui v\xc4\x97l \xc5\xbeem\xc4\x97ja._NEWLINE_Stratosferos vir\xc5\xa1utinis sluoksnis \xc4\xaf\xc5\xa1yla d\xc4\x97l ozono sluoksnio, kuris sugeria UV spinduliavim\xc4\x85. Kadangi oro tankis statosferoje daug \xc5\xbeemesnis nei troposferoje, net ne\xc5\xbeymus UV spinduliavimas sukelia spart\xc5\xb3 temperat\xc5\xabros pokyt\xc4\xaf. Stratosferoje yra did\xc5\xbeiausia atmosferos ozono dalis, did\xc5\xbeiausias jo tankis apie 22\xc2\xa0km auk\xc5\xa1tyje.\n_START_SECTION_\nCirkuliacija\n_START_PARAGRAPH_\nD\xc4\x97l stratifikacijos stratosfera yra stabili dinaminiu po\xc5\xbei\xc5\xabriu\xc2\xa0\xe2\x80\x93 joje nevyksta pastovi konvekcija ir su tuo susij\xc4\x99s atmosferos mai\xc5\xa1ymasis (turbulencija), ta\xc4\x8diau vyksta aktyvus horizantalus duj\xc5\xb3 mai\xc5\xa1ymasis (spartesnis nei vertikalus). Viena i\xc5\xa1 stratosferos cirkuliacijos charakteristik\xc5\xb3 yra Kvazidvimet\xc4\x97 stratosferos cirkuliacija (QBO, quasi-Biennal Oscillation) atogr\xc4\x85\xc5\xbe\xc5\xb3 regionuose, varoma troposferoje kilusi\xc5\xb3 gravitacini\xc5\xb3 bang\xc5\xb3. QBO sukelia antrin\xc4\x99 cirkuliacij\xc4\x85, kuri svarbi ozono bei vandens gar\xc5\xb3 perna\xc5\xa1oje.\n_START_SECTION_\nKitos savyb\xc4\x97s\n_START_PARAGRAPH_\nKomerciniai l\xc4\x97ktuvai vidutin\xc4\x97se platumose paprastai skrenda apie 10\xc2\xa0km auk\xc5\xa1tyje, apatin\xc4\x97je stratosferos dalyje, nes tai yra auk\xc5\xa1\xc4\x8diau regiono, kuriame formuojasi orai, tad i\xc5\xa1vengiama atmosferos turbulencijos (kuri vyksta d\xc4\x97l konvekcijos troposferoje. Skrydyje da\xc5\xbenai juntama turbulencija atsiranda d\xc4\x97l orlaivio per\xc4\x97jimo i\xc5\xa1 troposferos \xc4\xaf stratosfer\xc4\x85._NEWLINE_\xc5\xa0iaurinio pusrutulio \xc5\xbeiemos metu da\xc5\xbenai pastebimas staigus stratosferos at\xc5\xa1ilimas, sukeltas vadinam\xc5\xb3j\xc5\xb3 Rosbio bang\xc5\xb3 (Rossby waves) sug\xc4\x97rimo stratosferoje.\n_START_SECTION_\nOzono sluoksnio ret\xc4\x97jimas\n_START_PARAGRAPH_\nPagrindine ozono koncentracijos ma\xc5\xbe\xc4\x97jimo stratosferoje prie\xc5\xbeastimi laikomi chlorofluoroangliavandeniliai (CFC), kurie \xc4\xafvairiai naudojami pramon\xc4\x97je, nes yra stabil\xc5\xabs, nebrang\xc5\xabs, nenuodingi, nedeg\xc5\xabs ir nesukelia korozijos. D\xc4\x97l savo stabilumo CFC ilgainiui pasiekia stratosfer\xc4\x85, kur veikiant UV spinduliams, chloras, fluoras, bromas i\xc5\xa1laisvina aktyvius radikalus, ir sud\xc4\x97tingos chemini\xc5\xb3 reakcij\xc5\xb3 sekos galutinis rezultatas yra ozono kiekio ma\xc5\xbe\xc4\x97jimas. Iki 1996\xc2\xa0m. CFC gamyba bei emisijos buvo u\xc5\xbedrausta tarptautiniu mastu, ta\xc4\x8diau juodojoje rinkoje vis dar gaminami.'